เจอดี‘ขึ้นเบี้ยลดคุ้มครอง’
แย้มประกันปรับเพิ่ม1-3เท่าตัวมิวนิครีสวิสรีประกาศชัดไม่คุ้ม
29 ต.ค. 2565

แย้มประกันปรับเพิ่ม1-3เท่าตัวมิวนิครีสวิสรีประกาศชัดไม่คุ้ม
บริษัทประกันภัยต่อประกาศชัดรับงานในไทยในราคาเดิมไม่คุ้ม ขึ้นเบี้ยแน่ 13 เท่าตัว ลดการคุ้มครองเหลือ 20-50% มิวนิครีสวิสรี เดินสายแจ้งลูกค้าไม่คุ้มครองน้ำท่วม 
นายสุรชัย ศิริวัลลภ ประธานเจ้าหน้าที่บริหาร บริษัท ไทยรับประกันภัยต่อ (ไทยรี) เปิดเผยว่า ถึงตอนนี้เป็นที่แน่ชัดแล้วว่า นับตั้งแต่นี้เป็นต้นไป กรมธรรม์ประกันภัยน้ำท่วม ภัยพิบัติ และภัยอื่นๆ ในประเทศไทยจะมีการจ่ายเบี้ยประกันที่แพงขึ้นกว่าปัจจุบันอีก 1-3 เท่าตัว
นอกจากนี้ มีความเป็นไปได้สูงที่บริษัทประกันต่างประเทศจะลดวงเงินคุ้มครองลงมาจากเดิมให้การคุ้มครอง 100% อาจจะเหลือ 20-50% เท่านั้น เพราะความเสียหายที่เกิดขึ้นนั้นจะไม่เต็มวงเงินแน่นอน
“เดิมนั้นการขายกรมธรรม์ประกันภัยน้ำท่วมแก่โรงงานอุตสาหกรรมในเมืองไทยถือว่าถูกมาก ถูกกว่าเบี้ยประกันบ้านที่อยู่อาศัยที่ประชาชนรายย่อยซื้ออยู่ถึง 10 เท่าตัว โรงงานภาคอุตสาหกรรมจ่ายแค่ 0.03% เท่านั้น คุ้มครอง 1 ล้านบาท จ่ายแค่ 300-500 บาท ขณะที่การคุ้มครองก็ให้ 100% หากจะมีการปรับขึ้นมาเป็น 600-1,000 บาท ก็ถือว่าไม่แพง เพียงแต่มีภาระเพิ่มขึ้นเท่านั้น” นายสุรชัย กล่าว
ประธานเจ้าหน้าที่บริหารไทยรี กล่าวอีกว่า สถานการณ์แบบนี้ไทยต้องยอมรับ เพราะเราไม่สามารถกำหนดราคาได้ ตลาดโลกและผู้รับประกันภัยต่อจะเป็นผู้กำหนดความเสี่ยงที่เกิดขึ้น
“ผมประเมินว่าหลังปีใหม่หรือหลังน้ำลดจะมีการกำหนดราคาความเสี่ยงประเทศไทยใหม่แน่นอน เพราะถ้าใช้อัตราเดิมนั้นไม่คุ้มค่าในทางธุรกิจและมีความเสี่ยงสูงเกินกว่าที่ธุรกิจประกันจะรับได้” นายสุรชัย กล่าว
ก่อนหน้านี้บริษัท ซีซีอาร์ (Caisse Centrale De Reassurance) บริษัทรับประกันภัยต่อสัญชาติฝรั่งเศสที่เข้ามารับงานประกันต่อจากไทยรายใหญ่ที่สุด ได้ทำหนังสือแจ้งบริษัทประกันภัยในไทยว่า ได้ยกเลิกการรับประกันภัยในประเทศไทย นิวซีแลนด์ และออสเตรเลีย
“ตอนนี้มีช่องโหว่หรือหลุมดำ ว่าจะหาบริษัทไหนเข้ามารับช่วงต่อจากบริษัท ซีซีอาร์” นายสุรชัย กล่าว
นายสุรชัย กล่าวว่า ขณะนี้ปัญหาใหญ่คือ ไม่มีบริษัทที่จะเข้ามารับประกันภัยต่อ หากทางภาครัฐยังกำหนดราคาเบี้ยประกันภัยน้ำท่วมจะหาบริษัทเข้ามารับไม่ได้ ต้องปล่อยราคาให้เป็นไปตามตลาด เพื่อดึงดูดบริษัทประกันภัยต่อหน้าใหม่เข้ามารับช่วง เมื่อมีรายใหม่เข้ามาจำนวนมากการแข่งขันจะเกิดขึ้นและราคาจะลดลงเอง
“ที่บริษัทรับประกันภัยต่อรายเก่าที่ทำธุรกิจอยู่ยังไม่กล้ารับประกันภัยน้ำท่วม เพราะน้ำท่วมครั้งนี้ยังไม่จบ เพื่อตัดปัญหาน้ำใหม่ น้ำเก่า ก็ขอให้น้ำท่วมครั้งนี้จบก่อน” นายสุรชัย กล่าว
แหล่งข่าวจากบริษัทประกันภัย กล่าวว่า นอกจากซีซีอาร์ซึ่งมีลูกค้าเป็นบริษัทประกันภัยไทยกว่า 50% จาก 70 กว่าบริษัทจะยกเลิกการรับประกันภัยต่อจากประเทศไทยแล้ว ทางบริษัท มิวนิครี ที่มีรับประกันต่อจากบริษัทประกันภัยไทย 13 บริษัท บริษัท สวิสรี มีลูกค้าที่เป็นบริษัทประกันภัยไทย 10-12 บริษัท ก็ยังได้เดินสายเยี่ยมลูกค้าและแจ้งว่า จะไม่มีการขยายความคุ้มครองภัยน้ำท่วมในสัญญาปีต่อไป
นอกจากนี้ บริษัท ไทยรี ก็ได้ทำหนังสือแจ้งบริษัทประกันภัยว่า ในสัญญาประกันภัยต่อในปี 2555 จะไม่ขยายความคุ้มครองภัยน้ำท่วม ให้มีผลวันที่ 1 ม.ค. 2555
ปัจจุบันบริษัทได้ส่งงานประกันภัยต่อให้กับบริษัท เอเชีย แคปปิตอล รีอินชัวรันส์ กรุ๊ป (ACR) ที่กองทุนเพื่อการลงทุนของรัฐบาลสิงคโปร์จัดตั้งขึ้นมา รองลงมาคือ บริษัท ซีซีอาร์ (CCR) จากฝรั่งเศส บริษัท สกอร์ รีอินชัวรันส์ เอเชียแปซิฟิก (SCOR) จากสิงคโปร์ นอกจากนี้ยังมีบริษัท เดอะเทา รีอินชัวรันส์ (TOA) จากญี่ปุ่น และบริษัท ไอโออิ อินชัวรันส์ เฉพาะ 5 บริษัทนี้มีสัดส่วนการรับประกันภัยต่อจากไทยถึง 70% ของงานทั้งหมด